title: Provedbena uredba Komisije (EU) 2019/1948 оd 25. studenoga 2019. o pokretanju ispitnog postupka o mogućem izbjegavanju antidampinških mjera uvedenih Provedbenom uredbom (EU) 2018/186 na uvoz određenih čelika otpornih na koroziju podrijetlom iz Narodne Republike Kine te o uvjetovanju takvog uvoza evidentiranjem

text:
                  26.11.2019

                  HR

                  Službeni list Europske unije

                  L 304/10

         PROVEDBENA UREDBA KOMISIJE (EU) 2019/1948
         оd 25. studenoga 2019.
         o pokretanju ispitnog postupka o mogućem izbjegavanju antidampinških mjera uvedenih Provedbenom uredbom (EU) 2018/186 na uvoz određenih čelika otpornih na koroziju podrijetlom iz Narodne Republike Kine te o uvjetovanju takvog uvoza evidentiranjem
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/1036 Europskog parlamenta i Vijeća o zaštiti od dampinškog uvoza iz zemalja koje nisu članice Europske unije (1), a posebno njezin članak 13. stavak 3. i članak 14. stavak 5.,
         nakon što je obavijestila države članice,
         budući da:
         A.   ISPITNI POSTUPAK PO SLUŽBENOJ DUŽNOSTI

                     (1)

                     Europska komisija („Komisija”) odlučila je na vlastitu inicijativu, na temelju članka 13. stavka 3. i članka 14. stavka 5. Uredbe (EU) 2016/1036 („osnovna uredba”), ispitati moguće izbjegavanje antidampinških mjera uvedenih na uvoz određenih čelika otpornih na koroziju podrijetlom iz Narodne Republike Kine te uvjetovati takav uvoz evidentiranjem.

               B.   PROIZVOD

                     (2)

                     Proizvod na koji se odnosi moguće izbjegavanje mjera jesu plosnati valjani proizvodi od željeza ili legiranog čelika ili nelegiranog čelika; prevučeni aluminijem; platirani ili prevučeni cinkom i/ili aluminijem i ni jednim drugim metalom s pomoću vruće galvanizacije; kemijski pasivirani; s masenim udjelom: ugljika od 0,015 % ili većim, ali manjim od 0,170 %, aluminija od 0,015 % ili većim, ali manjim od 0,100 %, niobija ne većim od 0,045 %, titanija ne većim od 0,010 % te vanadija ne većim od 0,010 %; koji se stavljaju na raspolaganje u obliku kolutova, rezanih ploča te uskih traka.
                     Sljedeći proizvodi nisu obuhvaćeni:

                                 —

                                 proizvodi od nehrđajućeg čelika, od silicijskog elektročelika te od brzoreznog čelika,

                                 —

                                 proizvodi koji su samo toplovaljani ili hladnovaljani (hladnoreducirani) i dalje neobrađeni.

                           Predmetni proizvod trenutačno je razvrstan u oznake KN ex 7210 41 00, ex 7210 49 00, ex 7210 61 00, ex 7210 69 00, ex 7212 30 00, ex 7212 50 61, ex 7212 50 69, ex 7225 92 00, ex 7225 99 00, ex 7226 99 30 i ex 7226 99 70 (oznake TARIC: 7210410020, 7210490020, 7210610020, 7210690020, 7212300020, 7212506120, 7212506920, 7225920020, 7225990022, 7225990092, 7226993010, 7226997094) i podrijetlom je iz Narodne Republike Kine („predmetni proizvod”). To je proizvod na koji se primjenjuju mjere koje su trenutačno na snazi.
                     Proizvod iz ispitnog postupka za moguće izbjegavanje mjera jesu određeni čelici otporni na koroziju. Riječ je o plosnatim valjanim proizvodima od željeza ili legiranog čelika ili nelegiranog čelika; platiranima ili prevučenima cinkom i/ili aluminijem i/ili magnezijem s pomoću vruće galvanizacije, neovisno o tome jesu li legirani silicijem ili ne; kemijski pasiviranima; s dodatnom obradom površine ili bez nje, kao što je uljenje ili brtvljenje; s masenim udjelom: ugljika ne većim od 0,5 %, aluminija ne većim od 1,1 %, niobija ne većim od 0,12 %, titana ne većim od 0,17 % i vanadija ne većim od 0,15 %; koji se stavljaju na raspolaganje u obliku kolutova, rezanih ploča te uskih traka i koji su trenutačno razvrstani u oznake KN ex 7210 41 00, ex 7210 49 00, ex 7210 61 00, ex 7210 69 00, ex 7210 90 80, ex 7212 30 00, ex 7212 50 61, ex 7212 50 69, ex 7212 50 90, ex 7225 92 00, ex 7225 99 00, ex 7226 99 30, ex 7226 99 70 (oznake TARIC: 7210410030, 7210490030, 7210610030, 7210690030, 7210908092, 7212300030, 7212506130, 7212506930, 7212509014, 7212509092, 7225920030, 7225990023, 7225990041, 7225990093, 7226993030, 7226997013, 7226997093), podrijetlom iz Narodne Republike Kine („proizvod iz ispitnog postupka”).
                     Sljedeći proizvodi nisu obuhvaćeni:

                                 —

                                 proizvodi od nehrđajućeg čelika, od silicijskog elektročelika te od brzoreznog čelika,

                                 —

                                 proizvodi koji su samo toplovaljani ili hladnovaljani (hladnoreducirani) i dalje neobrađeni,

                                 —

                                 predmetni proizvod, kako je definiran u prethodnoj uvodnoj izjavi 2.

               C.   POSTOJEĆE MJERE

                     (3)

                     Mjere koje su trenutačno na snazi i koje se možda izbjegavaju antidampinške su mjere uvedene Provedbenom uredbom Komisije (EU) 2018/186 (2) („postojeće mjere”).

               D.   OBRAZLOŽENJE

                     (4)

                     Komisija raspolaže dostatnim dokazima da se postojeće antidampinške mjere na uvoz predmetnog proizvoda podrijetlom iz Narodne Republike Kine izbjegavaju blagim izmjenama predmetnog proizvoda.

                     (5)

                     Konkretno, statistika TARIC pokazuje da je nakon uvođenja konačne antidampinške pristojbe na predmetni proizvod uvedene Provedbenom uredbom Komisije (EU) 2018/186 došlo do znatne promjene u strukturi trgovine povezane s izvozom iz Narodne Republike Kine u Uniju. Čini se da za tu promjenu nema opravdanog razloga ili gospodarskog opravdanja osim uvođenja te pristojbe.

                     (6)

                     Osim toga, dokazi upućuju na činjenicu da ta promjena proizlazi iz uvoza neznatno izmijenjenog predmetnog proizvoda, na primjer primjenom tankog uljnog premaza, blagim povećanjem sadržaja ugljika, aluminija, niobija, titanija ili vanadija ili zamjenom prevlake od jednostavnog cinka ili aluminija npr. prevlakom od cinka, magnezija i aluminija. Dokazi prima facie pokazuju da za tu praksu, postupak ili djelovanje nema opravdanog razloga ili gospodarskog opravdanja osim uvođenja te pristojbe.

                     (7)

                     Nadalje, Komisija je pribavila dostatne dokaze prima facie o tome da su korektivni učinci postojećih antidampinških mjera na predmetni proizvod umanjeni i u pogledu količine i u pogledu cijene. Čini se da su uvoz predmetnog proizvoda zamijenile znatne količine uvoza proizvoda iz ispitnog postupka. Osim toga, postoje dostatni dokazi prima facie da se uvoz proizvoda iz ispitnog postupka obavlja po cijenama koje su niže od neštetne cijene utvrđene u ispitnom postupku koji je doveo do postojećih mjera.

                     (8)

                     Naposljetku, Komisija je pribavila dostatne dokaze prima facie o tome da su cijene proizvoda iz ispitnog postupka dampinške u odnosu na prethodno utvrđenu uobičajenu vrijednost.

                     (9)

                     Ako se tijekom ispitnog postupka osim navedenog postupka otkriju druge prakse izbjegavanja mjera obuhvaćene člankom 13. osnovne uredbe, i one mogu postati predmet ispitnog postupka.

               E.   POSTUPAK

                     (10)

                     S obzirom na prethodno navedeno Komisija je zaključila da postoje dostatni dokazi koji opravdavaju pokretanje ispitnog postupka na temelju članka 13. stavka 3. osnovne uredbe i da se uvoz proizvodâ iz ispitnog postupka uvjetuje evidentiranjem u skladu s člankom 14. stavkom 5. osnovne uredbe.

               (a)   Upitnici

                     (11)

                     Kako bi prikupila informacije koje smatra potrebnima za svoj ispitni postupak, Komisija će poslati upitnike poznatim izvoznicima/proizvođačima i poznatim udruženjima izvoznika/proizvođača u Narodnoj Republici Kini. Prema potrebi informacije se mogu tražiti i od industrije Unije.

                     (12)

                     U svakom slučaju, sve zainteresirane strane trebale bi odmah kontaktirati s Komisijom, a najkasnije do roka utvrđenog u članku 3. stavku 2. ove Uredbe. Rok utvrđen u članku 3. stavku 2. ove Uredbe primjenjuje se na sve zainteresirane strane.

                     (13)

                     Tijela Narodne Republike Kine bit će obaviještena o pokretanju ispitnog postupka.

               (b)   Prikupljanje informacija i održavanje saslušanja

                     (14)

                     Sve zainteresirane strane, uključujući industriju Unije, uvoznike i sva relevantna udruženja, pozivaju se da iznesu svoja stajališta u pisanom obliku i dostave dokaze kojima ih potkrepljuju, pod uvjetom da to učine u roku predviđenom člankom 3. stavkom 2. Nadalje, Komisija može saslušati zainteresirane strane pod uvjetom da dostave zahtjev u pisanom obliku i obrazlože zašto ih treba saslušati.

               (c)   Izuzeće od evidentiranja uvoza ili mjera

                     (15)

                     U skladu s člankom 13. stavkom 4. osnovne uredbe, uvoz proizvoda iz ispitnog postupka može se izuzeti od evidentiranja ili mjera ako se uvoz ne smatra izbjegavanjem mjera.

               F.   EVIDENTIRANJE

                     (16)

                     U skladu s člankom 14. stavkom 5. osnovne uredbe, uvodi se obveza evidentiranja uvoza proizvoda iz ispitnog postupka kako bi se osiguralo da se, ako se ispitnim postupkom utvrdi izbjegavanje mjera, antidampinške pristojbe u odgovarajućem iznosu mogu uvesti od dana kada je evidentiranje takvog uvoza uvedeno.

               G.   ROKOVI

                     (17)

                     U interesu dobrog upravljanja potrebno je navesti rokove:

                                 —

                                 u kojima se zainteresirane strane mogu javiti Komisiji, iznijeti svoja stajališta u pisanom obliku i dostaviti odgovore na upitnik ili bilo koje druge podatke koje treba uzeti u obzir tijekom ispitnog postupka,

                                 —

                                 u kojima zainteresirane strane mogu podnijeti pisani zahtjev da ih Komisija sasluša.

                     (18)

                     Treba skrenuti pozornost na činjenicu da je za ostvarivanje postupovnih prava predviđenih osnovnom uredbom potrebno da se zainteresirana strana javi Komisiji u rokovima utvrđenima u članku 3. ove Uredbe.

               H.   NESURADNJA

                     (19)

                     Ako zainteresirana strana odbije odobriti pristup potrebnim informacijama ili ih ne dostavi u roku ili ako znatno ometa ispitni postupak, nalazi, bili pozitivni ili negativni, mogu se donijeti na temelju raspoloživih podataka u skladu s člankom 18. osnovne uredbe.

                     (20)

                     Ako se utvrdi da je zainteresirana strana dostavila lažne ili obmanjujuće informacije, te se informacije ne moraju uzeti u obzir i mogu se upotrijebiti raspoloživi podaci u skladu s člankom 18. osnovne uredbe.

                     (21)

                     Ako zainteresirana strana ne surađuje ili surađuje samo djelomično te se stoga nalazi temelje na raspoloživim podacima u skladu s člankom 18. osnovne uredbe, ishod za tu stranu može biti manje povoljan nego što bi bio da je surađivala.

               I.   VREMENSKI OKVIR ISPITNOG POSTUPKA

                     (22)

                     Ispitni postupak će se, u skladu s člankom 13. stavkom 3. osnovne uredbe, zaključiti u roku od devet mjeseci od datuma stupanja na snagu ove Uredbe.

               J.   OBRADA OSOBNIH PODATAKA

                     (23)

                     Osobni podaci prikupljeni u ovom ispitnom postupku obrađuju se u skladu s Uredbom (EU) 2018/1725 Europskog parlamenta i Vijeća o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka (3).

                     (24)

                     Obavijest o zaštiti podataka kojom se pojedinci obavješćuju o obradi osobnih podataka u okviru djelovanja Komisije u području trgovinske zaštite dostupna je na internetskim stranicama Glavne uprave za trgovinu: http://ec.europa.eu/trade/policy/accessing-markets/trade-defence/.

               K.   SLUŽBENIK ZA SASLUŠANJE

                     (25)

                     Zainteresirane strane mogu zatražiti intervenciju službenika za saslušanje u trgovinskim postupcima. Službenik za saslušanje ispituje zahtjeve za pristup dokumentaciji, sporove povezane s povjerljivošću dokumenata, zahtjeve za produljenje rokova i sve druge zahtjeve povezane s pravima na obranu zainteresiranih strana i trećih strana koji se mogu podnijeti tijekom postupka.

                     (26)

                     Službenik za saslušanje može organizirati saslušanja sa zainteresiranim stranama i službama Komisije te posredovati među njima kako bi osigurao da zainteresirane strane u potpunosti ostvaruju svoja prava na obranu.

                     (27)

                     Zahtjevi za saslušanje pred službenikom za saslušanje podnose se u pisanom obliku i trebali bi sadržavati razloge za njihovo podnošenje. Službenik za saslušanje ispitat će razloge za podnošenje zahtjevâ. Saslušanja bi se trebala održati samo ako pitanja nisu pravodobno riješena sa službama Komisije.

                     (28)

                     Svi zahtjevi moraju se podnijeti pravovremeno i žurno kako se ne bi ugrozilo uredno odvijanje postupka. U tu svrhu zainteresirane strane trebale bi zatražiti intervenciju službenika za saslušanje u najkraćem roku nakon nastanka događaja koji opravdava takvu intervenciju. U načelu, rokovi navedeni u članku 3. za traženje saslušanja pred službama Komisije primjenjuju se mutatis mutandis na zahtjeve za saslušanje pred službenikom za saslušanje. Ako se zahtjevi za saslušanje ne podnesu u važećem roku, službenik za saslušanje ispitat će i razloge kašnjenja, prirodu postavljenih pitanja i utjecaj tih pitanja na pravo na obranu, vodeći računa o interesu dobrog upravljanja i pravovremenom završetku ispitnog postupka.

                     (29)

                     Dodatne informacije i podatke za kontakt zainteresirane strane mogu pronaći na stranicama službenika za saslušanje na internetskoj stranici Glavne uprave za trgovinu: http://ec.europa.eu/trade/trade-policy-and-you/contacts/hearing-officer/,

               DONIJELA JE OVU UREDBU:

            Članak 1.
            Pokreće se ispitni postupak u skladu s člankom 13. stavkom 3. Uredbe (EU) 2016/1036 kako bi se utvrdilo izbjegavaju li se uvozom u Uniju plosnatih valjanih proizvoda od željeza ili legiranog čelika ili nelegiranog čelika; platiranih ili prevučenih cinkom i/ili aluminijem i/ili magnezijem s pomoću vruće galvanizacije, neovisno o tome jesu li legirani silicijem ili ne; kemijski pasiviranih; s dodatnom obradom površine ili bez nje, kao što je uljenje ili brtvljenje; s masenim udjelom: ugljika ne većim od 0,5 %, aluminija ne većim od 1,1 %, niobija ne većim od 0,12 %, titana ne većim od 0,17 % i vanadija ne većim od 0,15 %; koji se stavljaju na raspolaganje u obliku kolutova, rezanih ploča te uskih traka i koji su trenutačno razvrstani u oznake KN ex 7210 41 00, ex 7210 49 00, ex 7210 61 00, ex 7210 69 00, ex 7210 90 80, ex 7212 30 00, ex 7212 50 61, ex 7212 50 69, ex 7212 50 90, ex 7225 92 00, ex 7225 99 00, ex 7226 99 30, ex 7226 99 70 (oznake TARIC: 7210410030, 7210490030, 7210610030, 7210690030, 7210908092, 7212300030, 7212506130, 7212506930, 7212509014, 7212509092, 7225920030, 7225990023, 7225990041, 7225990093, 7226993030, 7226997013, 7226997093) („određeni čelici otporni na koroziju”), podrijetlom iz Narodne Republike Kine, mjere uvedene Provedbenom uredbom Komisije (EU) 2018/186.
            Sljedeći proizvodi nisu obuhvaćeni:

                        —

                        proizvodi od nehrđajućeg čelika, od silicijskog elektročelika te od brzoreznog čelika,

                        —

                        proizvodi koji su samo toplovaljani ili hladnovaljani (hladnoreducirani) i dalje neobrađeni,

                        —

                        predmetni proizvod, kako je definiran u prethodnoj uvodnoj izjavi 2.

            Članak 2.
            Carinska tijela poduzimaju, u skladu s člankom 13. stavkom 3. i člankom 14. stavkom 5. Uredbe (EU) 2016/1036, odgovarajuće mjere radi evidentiranja uvoza u Uniju iz članka 1. ove Uredbe.
            Evidentiranje istječe devet mjeseci od datuma stupanja na snagu ove Uredbe.
            Komisija može uredbom uputiti carinska tijela da prestanu evidentirati uvoz u Uniju proizvoda koje su proizveli izvoznici/proizvođači koji su zatražili izuzeće od evidentiranja i za koje je utvrđeno da ispunjuju uvjete za odobravanje izuzeća.

            Članak 3.

               1.   Primjerak upitnika dostupan je na internetskim stranicama Glavne uprave za trgovinu: http://trade.ec.europa.eu/tdi/case_details.cfm?id=2409.

               2.   Ako zainteresirane strane žele da se njihove izjave uzmu u obzir tijekom ispitnog postupka, moraju se javiti Komisiji, iznijeti svoje stavove u pisanom obliku i dostaviti odgovore na upitnik ili druge podatke u roku od 37 dana od datuma stupanja na snagu ove Uredbe, osim ako je utvrđeno drukčije.

               3.   Zainteresirane strane mogu od Komisije zatražiti saslušanje u istom roku od 37 dana.

               4.   Informacije dostavljene Komisiji u svrhu ispitnih postupaka trgovinske zaštite ne smiju podlijegati autorskim pravima. Zainteresirane strane, prije nego što Komisiji dostave informacije i/ili podatke koji podliježu autorskim pravima treće strane, moraju zatražiti posebno dopuštenje od nositelja autorskih prava kojim se Komisiji izričito dopušta a) upotreba informacija i podataka u svrhu ovog postupka trgovinske zaštite i b) pružanje informacija i/ili podataka zainteresiranim stranama u ovom ispitnom postupku u obliku kojim im se omogućuje ostvarivanje prava na obranu.

               5.   Svi podnesci, uključujući informacije koje se traže u ovoj Uredbi, ispunjeni upitnici i korespondencija zainteresiranih strana za koje se zahtijeva povjerljivo postupanje, moraju imati oznaku „Limited” (ograničeno) (4).

               6.   Zainteresirane strane koje dostavljaju podatke s oznakom „Limited” („ograničeno”) dužne su u skladu s člankom 19. stavkom 2. Uredbe (EU) 2016/1036 dostaviti sažetke tih podataka u verziji koja nije povjerljiva s oznakom „For inspection by interested parties” („na uvid zainteresiranim stranama”). Ti sažeci trebali bi biti dovoljno detaljni da se može razumjeti bit informacija koje su dostavljene kao povjerljive. Ako zainteresirana strana koja dostavlja povjerljive informacije ne dostavi sažetak u verziji koja nije povjerljiva, u traženom obliku i tražene razine kvalitete, te se informacije ne moraju uzeti u obzir.

               7.   Zainteresirane strane pozivaju se da sve podneske i zahtjeve dostave putem stranice TRON.tdi (https://tron.trade.ec.europa.eu/tron/TDI), uključujući skenirane punomoći i potvrde, osim opsežnih odgovora koji se moraju dostaviti na CD-R-u ili DVD-u osobno ili preporučenom poštom.
               Zainteresirane strane trebaju račun za EU Login kako bi mogle pristupiti stranici TRON.tdi. Potpune upute za registraciju i uporabu stranice TRON.tdi dostupne su ovdje: https://webgate.ec.europa.eu/tron/resources/documents/gettingStarted.pdf.
               Uporabom stranice TRON.tdi ili e-pošte zainteresirane strane izražavaju svoju suglasnost s pravilima koja se primjenjuju na elektroničke podneske, sadržanima u dokumentu „KORESPONDENCIJA S EUROPSKOM KOMISIJOM U PREDMETIMA TRGOVINSKE ZAŠTITE” objavljenom na internetskim stranicama Glavne uprave za trgovinu: http://trade.ec.europa.eu/doclib/docs/2011/june/tradoc_148003.pdf.
               Zainteresirane strane moraju navesti svoje ime, adresu, broj telefona i valjanu adresu e-pošte te osigurati da je dostavljena adresa e-pošte ispravna službena adresa e-pošte koja se svakodnevno provjerava. Nakon što primi podatke za kontakt, Komisija će sa zainteresiranim stranama komunicirati isključivo e-poštom, osim ako one izričito zatraže da sve dokumente Komisije primaju nekim drugim sredstvom komunikacije ili ako vrsta dokumenta zahtijeva slanje preporučenom poštom. Dodatna pravila i informacije o korespondenciji s Komisijom, uključujući načela koja se primjenjuju na podneske poslane e-poštom, zainteresirane strane mogu pronaći u prethodno navedenim uputama za komunikaciju sa zainteresiranim stranama.
               Adresa Komisije za korespondenciju:

                           European Commission

                           Directorate-General for Trade

                           Directorate H

                           Office: CHAR 04/039

                           1049 Bruxelles/Brussel

                           BELGIQUE/BELGIË

                           TRON.tdi: https://tron.trade.ec.europa.eu/tron/TDI

                     Adrese e-pošte: TRADE-R705-CORROSION-RESISTANT-STEELS@ec.europa.eu

            Članak 4.
            Ova Uredba stupa na snagu sljedećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 25. studenoga 2019.

                  Za Komisiju

                  Predsjednik

               Jean-Claude JUNCKER

            (1)  SL L 176, 30.6.2016., str. 21.

            (2)  Provedbena uredba Komisije (EU) 2018/186 od 7. veljače 2018. o uvođenju konačne antidampinške pristojbe i konačnoj naplati privremene pristojbe uvedene na uvoz određenih čelikâ otpornih na koroziju podrijetlom iz Narodne Republike Kine (SL L 34, 8.2.2018., str. 16.).

            (3)  Uredba (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (SL L 295, 21.11.2018., str. 39.).

            (4)  Dokument s oznakom „Limited” dokument je koji se smatra povjerljivim u skladu s člankom 19. osnovne uredbe i člankom 6. Sporazuma WTO-a o provedbi članka VI. GATT-a iz 1994. (Sporazum o antidampingu). To je ujedno zaštićeni dokument u skladu s člankom 4. Uredbe (EZ) br. 1049/2001 Europskog parlamenta i Vijeća (SL L 145, 31.5.2001., str. 43.).


title: Provedbena uredba Komisije (EU) 2020/107 оd 23. siječnja 2020. o odobrenju ponceau 4R kao dodatka hrani za pse, mačke i ukrasne ribe (Tekst značajan za EGP)

text:
                  24.1.2020

                  HR

                  Službeni list Europske unije

                  L 19/18

         PROVEDBENA UREDBA KOMISIJE (EU) 2020/107
         оd 23. siječnja 2020.
         o odobrenju ponceau 4R kao dodatka hrani za pse, mačke i ukrasne ribe
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1831/2003 Europskog parlamenta i Vijeća od 22. rujna 2003. o dodacima hrani za životinje (1), a posebno njezin članak 9. stavak 2.,
         budući da:

                     (1)

                     Uredbom (EZ) br. 1831/2003 predviđeno je odobravanje dodataka hrani za životinje te osnove i postupci za izdavanje odobrenja. Člankom 10. stavkom 2. Uredbe (EZ) br. 1831/2003 predviđena je ponovna procjena dodataka odobrenih u skladu s Direktivom Vijeća 70/524/EEZ (2).

                     (2)

                     Ponceau 4R odobren je bez vremenskog ograničenja u skladu s Direktivom 70/524/EEZ kao dodatak hrani za ukrasne ribe koji pripada skupini „bojila, uključujući pigmente” pod naslovom „ostala bojila”. Također je odobren bez vremenskog ograničenja kao dodatak hrani za pse i mačke koji pripada skupini „bojila, uključujući pigmente” pod naslovom „bojila dopuštena za bojenje hrane u skladu s pravilima Zajednice”. Taj je dodatak nakon toga unesen u registar dodataka hrani za životinje kao postojeći proizvod u skladu s člankom 10. stavkom 1. točkom (b) Uredbe (EZ) br. 1831/2003.

                     (3)

                     U skladu s člankom 10. stavkom 2. Uredbe (EZ) br. 1831/2003 u vezi s njezinim člankom 7. podnesen je zahtjev za ponovnu procjenu ponceau 4R kao dodatka hrani za ukrasne ribe, pse i mačke. Podnositelj zahtjeva zatražio je da se taj dodatak razvrsta u kategoriju dodataka „osjetilni dodaci” i funkcionalnu skupinu „bojila”. Uz zahtjev su priloženi podaci i dokumenti propisani člankom 7. stavkom 3. Uredbe (EZ) br. 1831/2003.

                     (4)

                     Europska agencija za sigurnost hrane (Agencija) u svojem je mišljenju od 6. ožujka 2018. (3) zaključila da ponceau 4R u predloženim uvjetima uporabe nema štetan učinak na zdravlje životinja. Zaključila je i da se izloženost dodatku udisanjem smatra opasnom za korisnika dodatka te da se ne može donijeti zaključak o mogućoj iritaciji kože ili očiju i o izazivanju preosjetljivosti kože. Stoga Komisija smatra da bi trebalo poduzeti odgovarajuće mjere zaštite kako bi se spriječili štetni učinci na zdravlje ljudi, ponajprije na zdravlje korisnikâ tog dodatka. U skladu s Uredbom Komisije (EZ) br. 429/2008 (4), u fazi I. procjene rizika za okoliš utvrđeno je da se ponceau 4R, kao dodatak namijenjen životinjama koje se ne koriste za proizvodnju hrane, izuzima od daljnje procjene s obzirom na to da vjerojatno nema znatan utjecaj na okoliš jer Agencija u gore navedenom mišljenju nije utvrdila znanstveno utemeljene razloge za zabrinutost. Agencija je također izjavila da nisu potrebni daljnji dokazi o djelotvornosti za ovaj dodatak, koji je odobren i u hrani, gdje je njegova funkcija jednaka onoj u hrani za životinje. Međutim, s obzirom na veliku raznolikost hrane za životinje, Agencija je zatražila dodatne dokaze. Podnositelj zahtjeva dokazao je djelotvornost u tipičnoj matrici hrane za životinje za 50 mg/kg, ali je i naveo da se za druge matrice (boja u hrani za kućne ljubimce može varirati od gotovo bijele do tamnosmeđe) mogu koristiti niže razine, osobito u svijetlim matricama (podnositelj zahtjeva u dokumentaciju je uključio dokaze za niže razine). S obzirom na to da je preporučena najveća dopuštena razina koju je predložila Agencija za ovaj dodatak slična razinama odobrenima za hranu u različitim vrstama proizvoda, Komisija smatra da postoji dovoljno dokaza o učincima te tvari. Agencija smatra da ne postoji potreba za posebnim zahtjevima za praćenje nakon stavljanja na tržište. Isto tako, potvrdila je izvješće o metodi analize dodatka hrani za životinje koje je dostavio referentni laboratorij osnovan Uredbom (EZ) br. 1831/2003.

                     (5)

                     Procjena dodatka ponceau 4R pokazala je da su ispunjeni uvjeti za odobrenje iz članka 5. Uredbe (EZ) br. 1831/2003. U skladu s tim trebalo bi odobriti uporabu tog dodatka kako je navedeno u Prilogu ovoj Uredbi.

                     (6)

                     Budući da ne postoje sigurnosni razlozi zbog kojih bi izmjene uvjeta izdavanja odobrenja za predmetnu tvar bilo potrebno odmah primjenjivati, primjereno je zainteresiranim stranama omogućiti prijelazno razdoblje kako bi se pripremile za ispunjivanje novih zahtjeva koji proizlaze iz odobrenja.

                     (7)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Odobrenje
            Tvar navedena u Prilogu, koja pripada kategoriji dodataka „osjetilni dodaci” i funkcionalnoj skupini „bojila”, odobrava se kao dodatak hrani za životinje pod uvjetima utvrđenima u Prilogu.

            Članak 2.
            Prijelazne mjere

               1.   Tvar navedena u Prilogu i premiksi koji sadržavaju tu tvar, a koji su proizvedeni i označeni prije 13. kolovoza 2020. u skladu s pravilima primjenjivima prije 13. veljače 2020., mogu se nastaviti stavljati na tržište i upotrebljavati dok se ne potroše postojeće zalihe.

               2.   Krmne smjese i krmiva koji sadržavaju tvar navedenu u Prilogu, a koji su proizvedeni i označeni prije 13. veljače 2022. u skladu s pravilima primjenjivima prije 13. veljače 2020., mogu se nastaviti stavljati na tržište i upotrebljavati dok se ne potroše postojeće zalihe.

            Članak 3.
            Stupanje na snagu
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 23. siječnja 2020.

                  Za Komisiju

                  Predsjednica

               Ursula VON DER LEYEN

            (1)  SL L 268, 18.10.2003., str. 29.

            (2)  Direktiva Vijeća 70/524/EEZ od 23. studenoga 1970. o dodacima hrani za životinje (SL L 270, 14.12.1970., str. 1.).

            (3)  EFSA Journal 2018.; 16(3):5222.

            (4)  Uredba Komisije (EZ) br. 429/2008 od 25. travnja 2008. o detaljnim pravilima za provedbu Uredbe (EZ) br. 1831/2003 Europskog parlamenta i Vijeća u pogledu pripreme i podnošenja zahtjeva te procjene i odobravanja dodataka hrani za životinje (SL L 133, 22.5.2008., str. 1.).

            PRILOG

                        Identifikacijski broj dodatka

                        Dodatak

                        Sastav, kemijska formula, opis, analitička metoda

                        Vrsta ili kategorija životinje

                        Najviša dob

                        Najmanja količina

                        Najveća dopuštena količina

                        Ostale odredbe

                        Datum isteka važenja odobrenja

                        mg aktivne tvari po kg potpune krmne smjese s udjelom vlage od 12 %

                           Kategorija: osjetilni dodaci. Funkcionalna skupina: bojila. i. tvari koje povećavaju ili obnavljaju boju u hrani za životinje

                        2a124

                        Ponceau 4R

                           Sastav dodatka:

                        Osnovni sastojak dodatka Ponceau 4R jest natrijeva sol.
                        Kruti oblik (prah ili granule)

                        Mačke

                        —

                        —

                        31

                                    1.

                                    U uputama za uporabu dodatka i premiksa potrebno je navesti uvjete skladištenja i stabilnost pri toplinskoj obradi.

                                    2.

                                    Za korisnike dodatka i premiksâ subjekti koji posluju s hranom za životinje utvrđuju operativne postupke i organizacijske mjere za uklanjanje mogućih rizika koji proizlaze iz njihove uporabe. Ako se tim postupcima i mjerama rizici ne mogu ukloniti ili smanjiti na najmanju moguću mjeru, pri uporabi dodatka i premiksâ potrebno je nositi osobnu zaštitnu opremu, uključujući zaštitu za oči, kožu, usta i dišne organe.

                        13. veljače 2030.

                           Značajke aktivne tvari kao natrijeve soli:

                        Ponceau 4R u osnovi se sastoji od trinatrijeva 2-hidroksi-1-(4-sulfonato-1-naftilazo) naftalen-6,8-disulfonata i pomoćnih tvari za bojenje, uz natrijev klorid i/ili natrijev sulfat kao osnovne neobojene sastojke.
                        Dopuštene su i kalcijeve i kalijeve soli.
                        Kemijska formula: C20H11N2O10S3Na3

                        Kruti oblik (prah ili granule), proizvedeni kemijskom sintezom
                        CAS br.: 2611-82-7
                        Kriteriji čistoće

                                    —

                                    Ukupno tvari za bojenje izračunatih kao natrijeva sol ≥ 80 % (analiza);

                                    —

                                    pomoćna tvar za bojenje ≤ 1 %;

                                    —

                                    organski spojevi osim tvari za bojenje ≤ 0,5 %;

                                    —

                                    nesulfonirani primarni aromatski amini (izračunani kao anilin) ≤ 0,01 %.

                           Analitička metoda
                            (1)

                        Za kvantifikaciju ukupnog sadržaja tvari za bojenje ponceau 4R u dodatku hrani za životinje:
                        spektrofotometrija pri 505 nm i titracija titanijevim kloridom kako je opisano u Uredbi Komisije (EU) br. 231/2012 uz upućivanje na Zajedničku zbirku specifikacija prehrambenih aditiva Zajedničkog stručnog odbora FAO-a (JECFA) (Analitičke metode sv. 4.) i monografiju br. 11 (2011.) „Ponceau 4R”.
                        Za kvantifikaciju dodatka ponceau 4R u hrani za životinje:
                        tekućinska kromatografija visoke djelotvornosti s tandemskom masenom spektrometrijom (LC-MS/MS)

                        Psi

                        —

                        —

                        37

                           Kategorija: osjetilni dodaci. Funkcionalna skupina: bojila. iii. tvari koje povoljno utječu na boju ukrasnih riba i ptica

                        2a124

                        Ponceau 4R

                           Sastav dodatka:

                        Osnovni sastojak dodatka Ponceau 4R jest natrijeva sol.
                        Kruti oblik (prah ili granule)

                        Ukrasne ribe

                        —

                        —

                        137

                                    1.

                                    U uputama za uporabu dodatka i premiksa potrebno je navesti uvjete skladištenja i stabilnost pri toplinskoj obradi.

                                    2.

                                    Za korisnike dodatka i premiksâ subjekti koji posluju s hranom za životinje utvrđuju operativne postupke i organizacijske mjere za uklanjanje mogućih rizika koji proizlaze iz njihove uporabe. Ako se tim postupcima i mjerama rizici ne mogu ukloniti ili smanjiti na najmanju moguću mjeru, pri uporabi dodatka i premiksâ potrebno je nositi osobnu zaštitnu opremu, uključujući zaštitu za oči, kožu, usta i dišne organe.

                        13. veljače 2030.

                           Značajke aktivne tvari kao natrijeve soli:

                        Ponceau 4R u osnovi se sastoji od trinatrijeva 2-hidroksi-1-(4-sulfonato-1-naftilazo) naftalen-6,8-disulfonata i pomoćnih tvari za bojenje, uz natrijev klorid i/ili natrijev sulfat kao osnovne neobojene sastojke.
                        Dopuštene su i kalcijeve i kalijeve soli.
                        Kemijska formula: C20H11N2O10S3Na3

                        Kruti oblik (prah ili granule), proizvedeni kemijskom sintezom
                        CAS br.: 2611-82-7
                        Kriteriji čistoće

                                    —

                                    Ukupno tvari za bojenje izračunatih kao natrijeva sol ≥ 80 % (analiza);

                                    —

                                    pomoćna tvar za bojenje ≤ 1 %;

                                    —

                                    organski spojevi osim tvari za bojenje ≤ 0,5 %;

                                    —

                                    nesulfonirani primarni aromatski amini (izračunani kao anilin) ≤ 0,01 %.

                           Analitička metoda
                            (1)

                        Za kvantifikaciju ukupnog sadržaja tvari za bojenje ponceau 4R u dodatku hrani za životinje:
                        spektrofotometrija pri 505 nm i titracija titanijevim kloridom kako je opisano u Uredbi Komisije (EU) br. 231/2012 uz upućivanje na Zajedničku zbirku specifikacija prehrambenih aditiva Zajedničkog stručnog odbora FAO-a (JECFA) (Analitičke metode sv. 4.) i monografiju br. 11 (2011.) „Ponceau 4R”.
                        Za kvantifikaciju dodatka ponceau 4R u hrani za životinje:
                        tekućinska kromatografija visoke djelotvornosti s tandemskom masenom spektrometrijom (LC-MS/MS)

               (1)  Podaci o analitičkim metodama dostupni su na sljedećoj adresi referentnog laboratorija: https://ec.europa.eu/jrc/en/eurl/feed-additives/evaluation-reports


title: Provedbena Uredba Komisije (EU) 2020/104 оd 23. siječnja 2020. o uvođenju obveze evidentiranja uvoza određenih toplovaljanih limova i koluta od nehrđajućeg čelika podrijetlom iz Narodne Republike Kine, Tajvana i Indonezije

text:
                  24.1.2020

                  HR

                  Službeni list Europske unije

                  L 19/5

         PROVEDBENA UREDBA KOMISIJE (EU) 2020/104
         оd 23. siječnja 2020.
         o uvođenju obveze evidentiranja uvoza određenih toplovaljanih limova i koluta od nehrđajućeg čelika podrijetlom iz Narodne Republike Kine, Tajvana i Indonezije
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/1036 Europskog parlamenta i Vijeća od 8. lipnja 2016. o zaštiti od dampinškog uvoza iz zemalja koje nisu članice Europske unije (1) („osnovna uredba”), a posebno njezin članak 14. stavak 5.,
         nakon obavješćivanja država članica,
         budući da:

                     (1)

                     U obavijesti objavljenoj u Službenom listu Europske unije (2)12. kolovoza 2019. („obavijest o pokretanju postupka”) Europska komisija („Komisija”) najavila je pokretanje antidampinškog postupka („postupak”) u vezi s uvozom u Uniju određenih toplovaljanih limova i koluta od nehrđajućeg čelika podrijetlom iz Narodne Republike Kine („NRK”), Tajvana i Indonezije nakon pritužbe koju je 28. lipnja 2019. podnio Eurofer, Europska federacija proizvođača željeza i čelika („podnositelj pritužbe”) u ime četiriju proizvođača iz Unije koji čine cjelokupnu proizvodnju Unije određenih toplovaljanih limova i koluta od nehrđajućeg čelika.

                     (2)

                     Komisija je 10. listopada 2019. najavila pokretanje antisubvencijskog postupka u vezi s uvozom u Uniju istog proizvoda podrijetlom iz NRK-a i Indonezije (3) („usporedni antisubvencijski postupak”) na temelju članka 10. Uredbe (EU) 2016/1037 Europskog parlamenta i Vijeća od 8. lipnja 2016. o zaštiti od subvencioniranog uvoza iz zemalja koje nisu članice Europske unije (4) („osnovna antisubvencijska uredba”).

               1.   PREDMETNI PROIZVOD I ISTOVJETNI PROIZVOD

                     (3)

                     Proizvod koji podliježe evidentiranju („predmetni proizvod”) jesu plosnati valjani proizvodi od nehrđajućeg čelika, bili u kolutima ili ne (uključujući proizvode koji su odrezani na određenu dužinu i uske trake), samo toplo valjani i dalje neobrađeni i isključujući proizvode, koji nisu u kolutima, širine 600 mm ili veće i debljine veće od 10 mm. Ti su proizvodi trenutačno razvrstani u oznake HS 7219 11, 7219 12, 7219 13, 7219 14, 7219 22, 7219 23, 7219 24, 7220 11 i 7220 12. Oznake HS navedene su samo u informativne svrhe.

               2.   ZAHTJEV

                     (4)

                     Podnositelj pritužbe već je u pritužbi zatražio evidentiranje uvoza. Podnositelj pritužbe podnio je zaseban zahtjev za evidentiranje 31. listopada 2019., u vezi s uvozom na koji se primjenjuje taj postupak u skladu s člankom 14. stavkom 5. osnovne uredbe. Podnositelj pritužbe zatražio je uvođenje obveze evidentiranja uvoza predmetnog proizvoda kako bi se na taj uvoz naknadno mogle primijeniti mjere od datuma takvog evidentiranja. U prilog tom zahtjevu dostavljeni su dodatni podnesci 22. studenoga i 10. prosinca 2019.

                     (5)

                     Korisnik predmetnog proizvoda, društvo Marcegaglia Specialties („Marcegaglia”), koje surađuje u antidampinškom postupku, dostavilo je 14. studenoga 2019. primjedbe na zahtjev podnositelja pritužbe za evidentiranje uvoza.

               3.   RAZLOZI ZA EVIDENTIRANJE

                     (6)

                     U skladu s člankom 14. stavkom 5. osnovne uredbe Komisija može naložiti carinskim tijelima da poduzmu odgovarajuće mjere evidentiranja uvoza tako da se na taj uvoz mjere mogu naknadno primijeniti od datuma takvog evidentiranja. Uvoz se može uvjetovati evidentiranjem na zahtjev industrije Unije koji sadržava dostatne dokaze za opravdanje takve mjere.

                     (7)

                     Podnositelj pritužbe smatra da je evidentiranje opravdano jer se predmetni proizvod podrijetlom iz NRK-a, Tajvana i Indonezije uvozi po dampinškim cijenama. Podnositelj pritužbe tvrdi da se povećanjem uvoza po niskim cijenama industriji Unije nanosi znatna šteta jer se time omogućuje stvaranje zaliha, čime će se narušiti korektivni učinak mogućih konačnih pristojbi.

                     (8)

                     Komisija je ispitala zahtjev u kontekstu članka 10. stavka 4. osnovne uredbe. Komisija je provjerila jesu li uvoznici bili ili su trebali biti upoznati s postojanjem dampinga s obzirom na opseg dampinga i navodnu ili utvrđenu štetu. Analizirala je i je li došlo do dodatnog znatnog povećanja uvoza, koje bi, s obzirom na rokove, obujam i ostale okolnosti, vjerojatno ozbiljno narušilo korektivni učinak konačne antidampinške pristojbe koja se treba uvesti.

               3.1.   Upoznatost uvoznika s dampingom, njegovim opsegom i navodnom štetom

                     (9)

                     U obavijesti o pokretanju ovog postupka objavljenoj 12. kolovoza 2019. istaknuto je da su za sve zemlje izračunane znatne dampinške marže. Gledano u cjelini te s obzirom na visinu navodnih dampinških marži u rasponu od 15,1 % do 54,3 %, dokazi u pritužbi dostatna su potvrda u ovoj fazi da proizvođači izvoznici provode damping.

                     (10)

                     U pritužbi se navode i dostatni dokazi o navodnoj šteti nanesenoj industriji Unije, uključujući smanjenje tržišnog udjela i negativno kretanje drugih ključnih pokazatelja uspješnosti industrije Unije.

                     (11)

                     Objavom u Službenom listu Europske unije obavijest o pokretanju postupka postala je javni dokument dostupan svim uvoznicima. Osim toga, kao zainteresirane strane u ispitnom postupku uvoznici imaju pristup inačicama pritužbe i spisa spisu koje nisu povjerljive. Komisija na temelju toga smatra da su uvoznici kao iskusni stručnjaci svjesni ili su trebali biti svjesni navodnih dampinških praksi, njihova opsega i navodne štete (5).

                     (12)

                     Stoga je zaključeno da je prvi kriterij za evidentiranje ispunjen.

               3.2.   Dodatno znatno povećanje uvoza

                     (13)

                     Komisija je taj kriterij analizirala na temelju statističkih podataka iz baze podataka Surveillance 2, u skladu s informacijama prikupljenima za predmetni proizvod. Pri analizi obujma uvoza u okviru zahtjeva za evidentiranje bili su dostupni cjeloviti statistički podaci, zaključno sa studenim 2019. Komisija je zaključila da se treba razmotriti razina uvoza od kolovoza 2019., mjeseca u kojem je pokrenut ispitni postupak, do najnovijeg razdoblja, tj. do studenoga 2019., i da se obujam uvoza iz tog razdoblja treba usporediti s obujmom uvoza iz ispitnog razdoblja. Uspoređivanje razine uvoza iz razdoblja od kolovoza 2019. do studenoga 2019. s razinom uvoza u istim mjesecima prethodne godine smatralo se neprikladnim jer u spisu nije bilo naznaka da je uvoz određenih toplovaljanih limova i koluta od nehrđajućeg željeza podložan sezonskim varijacijama. Uvoz iz predmetnih zemalja kretao se kako slijedi:

                        Obujam uvoza iz predmetnih zemalja (u tonama)

                                 Podrijetlo

                                 Razdoblje ispitnog postupka (RIP)

                                 Mjesečni prosjek

                                    Nakon pokretanja
                                     (*1)

                                 Mjesečni prosjek

                                 Δ
                                 RIP – nakon pokretanja

                                    NRK

                                 220 705

                                 18 392

                                 110 568

                                 27 642

                                 +50 %

                                    Indonezija

                                 107 107

                                 8 926

                                 9 011

                                 2 253

                                 –75 %

                                    Tajvan

                                 36 542

                                 3 045

                                 13 932

                                 3 483

                                 +14 %

                                    Predmetne zemlje

                                 364 354

                                 30 363

                                 133 511

                                 33 378

                                 +10 %

                     (14)

                     Na temelju tih statističkih podataka Komisija je utvrdila da je prosječan mjesečni obujam uvoza određenih toplovaljanih limova i koluta od nehrđajućeg čelika iz predmetnih zemalja u Uniju u razdoblju od rujna 2019. do studenoga 2019., tj. nakon pokretanja postupka, bio 10 % viši od prosječnog mjesečnog obujma uvoza u Uniju tijekom razdoblja ispitnog postupka.

                     (15)

                     U ispitnim postupcima kojima je obuhvaćeno više zemalja odluka o kumuliranju uvoza iz tih zemalja za potrebe analize opisane u prethodnim uvodnim izjavama ovisi o odluci Komisije o kumuliranju njihova uvoza tijekom osnovnog ispitnog postupka. Komisija je istaknula i to da je Opći sud u presudi u predmetu Stemcor presudio da se dodatno znatno povećanje uvoza u smislu članka 10. stavka 4. točke (d) osnovne uredbe mora procijeniti kao cjelina kako bi se odredilo je li vjerojatno da će uvoz, kao cjelina, ozbiljno narušiti korektivni učinak konačnih pristojbi i tako nanijeti dodatnu štetu industriji Unije, bez obzira na pojedinačni subjektivni položaj predmetnih uvoznika (6). Kako je prikazano u tablici, neupitno je da je došlo do dodatnog znatnog povećanja kumuliranog uvoza iz predmetnih zemalja.

                     (16)

                     Društvo Marcegaglia navelo je da u podnesku podnositelja pritužbe nije dokazano dodatno znatno povećanje uvoza te da nije izgledno da će do njega doći jer su zaštitne carinske kvote („kvote”) za određene proizvode od čelika (7) među kojima je i predmetni proizvod, za svaku predmetnu zemlju utvrđene na razinama koje su znatno ispod izvoznog obujma zabilježenog tijekom razdoblja ispitnog postupka. Na sve uvezene količine koje premašuju te kvote primjenjivat će se zaštitna pristojba od 25 %. Stoga je, prema društvu Marcegaglia, vjerojatno da će se razina uvoza smanjiti na razinu utvrđenu kvotama, što je 25 % niže od obujma uvoza zabilježenog u razdoblju ispitnog postupka. Društvo Marcegaglia dodalo je da činjenica što je u srpnju i kolovozu 2019., odnosno, općenito gledano, u bilo kojem mjesecu, obujam uvoza (možda) premašio te mjesečne prosjeke ne može opravdati zaključak da je vjerojatno da će se uvoz povećati.

                     (17)

                     Komisija podsjeća da su predmetne kvote carinske kvote, što znači da uvoz koji premašuje utvrđene kvote nije zabranjen, no na njega se primjenjuje dodatna stopa pristojbe ad valorem od 25 %. Drugim riječima, uvoznici smiju obujmom uvoza uvelike premašiti primjenjive pragove, no moraju platiti zaštitnu pristojbu. U svakom slučaju, primjenjivanje carinskih kvota na predmetni proizvod povezano je s potrebom da se izbjegne nastajanje ozbiljne štete za industriju Unije. To isto povećanje uvoza nakon pokretanja tekućeg ispitnog postupka može dovesti do potrebe za retroaktivnom naplatom eventualnih pristojbi zbog utvrđene materijalne štete i potrebe za djelotvornom korektivnom mjerom. Štoviše, s obzirom na dampinške marže i marže štete koje je procijenio podnositelj pritužbe (vidjeti uvodnu izjavu (30).), zaštitna pristojba od 25 % možda nije dovoljna za ispravljanje cjelokupnog dampinga i štete. Posljedično, nije vjerojatno da će pristojba od 25 % odvratiti uvoznike od uvoza dodatnih količina proizvoda.

                     (18)

                     Kao odgovor na primjedbe društva Marcegaglia Komisija podsjeća i na to da se ova Uredba odnosi na evidentiranje uvoza te da se njome ne dovodi u pitanje odluka o tome hoće li se naplatiti antidampinške pristojbe, koja se donosi tek u fazi konačnih mjera.

                     (19)

                     Stoga je Komisija, s obzirom na dodatno znatno povećanje uvoza iz predmetnih zemalja, zaključila da je i drugi kriterij za evidentiranje ispunjen.

               3.3.   Narušavanje korektivnog učinka pristojbe

                     (20)

                     Komisija u ovoj fazi raspolaže dostatnim dokazima u prilog tome da je dodatna šteta već nastala kontinuiranim povećanjem uvoza po dodatno sniženim cijenama.

                     (21)

                     Kako je utvrđeno u uvodnim izjavama (14). i (15)., postoje dostatni dokazi o znatnom povećanju uvoza predmetnog proizvoda.

                     (22)

                     Osim toga, u spisu ne postoje dokazi da su se uvozne cijene povećale od pokretanja ispitnog postupka. Upravo suprotno, na temelju javno dostupnih podataka iz baze podataka Surveillance 2 prosječna jedinična vrijednost uvoza predmetnog proizvoda iz predmetnih zemalja bila je 1 % niža u razdoblju od kolovoza do studenoga 2019. od iste vrijednosti u razdoblju ispitnog postupka.

                     (23)

                     Nadalje, u zahtjevu za evidentiranje podnositelj pritužbe istaknuo je da se naglo pogoršanje stanja u industriji Unije koje je podnositelj pritužbe zamijetio u drugoj polovini 2018. nastavilo i u prvoj polovini 2019., što se očitovalo u dodatnom smanjenju razina proizvodnje i izrazitom sniženju cijena zbog uvoza. Podnositelj pritužbe u zahtjevu je iznio dokaze u prilog još većem pogoršanju situacije od tog razdoblja te, među ostalim, istaknuo četiri velike najave raznovrsnih restrukturiranja više proizvođača iz Unije u razdoblju od srpnja 2019., koja će pogoditi stotine radnih mjesta.

                     (24)

                     Na temelju toga, a s obzirom na vrijeme u kojem je nastupilo dodatno znatno povećanje uvoza kako je objašnjeno u uvodnim izjavama (14). i (15)., korektivni učinak eventualne konačne pristojbe već je ozbiljno narušen, osim ako se ta pristojba primijeni retroaktivno.

                     (25)

                     Komisija je stoga zaključila da je ispunjen i treći kriterij za evidentiranje koji se odnosi na dampinški dio zahtjeva.

               4.   POSTUPAK

                     (26)

                     Stoga je Komisija zaključila da postoje dostatni dokazi koji opravdavaju uvođenje obveze evidentiranja uvoza predmetnog proizvoda u skladu s člankom 14. stavkom 5. osnovne uredbe.

                     (27)

                     Sve zainteresirane strane pozivaju se da iznesu svoja stajališta u pisanom obliku i dostave popratne dokaze. Komisija može i saslušati zainteresirane strane ako one to pismeno zatraže i obrazlože zašto ih treba saslušati.

               5.   EVIDENTIRANJE

                     (28)

                     U skladu s člankom 14. stavkom 5. osnovne uredbe uvoz predmetnog proizvoda trebao bi se evidentirati kako bi se, ako se ispitnim postupkom utvrde nalazi koji dovode do uvođenja antidampinških i/ili kompenzacijskih pristojbi i ako su ispunjeni potrebni uvjeti, osigurala retroaktivna naplata tih pristojbi na evidentirani uvoz u skladu s primjenjivim zakonskim odredbama.

                     (29)

                     Sve buduće obveze proizlazile bi iz nalaza tog ispitnog postupka. U ovoj fazi nije moguće procijeniti iznos potencijalnih obveza.

                     (30)

                     Prema navodima iz pritužbe kojom se traži pokretanje antidampinškog ispitnog postupka, procjenjuje se da, za uvoz iz NRK-a, prosječna dampinška marža iznosi 54,3 %, a prosječna marža sniženja ciljnih cijena 29,1 %. Iznos moguće buduće obveze mogao bi se utvrditi na nižu od te dvije razine, odnosno na 29,1 % CIF vrijednosti uvoza predmetnog proizvoda. Međutim ako Komisija utvrdi da su uvjeti iz članka 7. stavka 2.a i članka 7. stavka 2.b osnovne uredbe ispunjeni, to jest da bi se moglo smatrati da dampinška marža odražava štetu koju je pretrpjela industrija Unije, iznos moguće buduće obveze mogao bi se utvrditi na razinu dampinške marže od 54,3 % u skladu s člankom 9. stavkom 4. osnovne uredbe. Prema navodima iz pritužbe kojom se traži pokretanje antidampinškog ispitnog postupka, procjenjuje se da, za uvoz iz Indonezije, prosječna dampinška marža iznosi 32,2 %, a prosječna marža sniženja ciljnih cijena 39,8 %. Iznos moguće buduće obveze utvrđuje se na nižu od te dvije razine, odnosno na 32,2 % CIF vrijednosti uvoza predmetnog proizvoda. Ako Komisija utvrdi da su uvjeti iz članka 7. stavka 2.a i članka 7. stavka 2.b osnovne uredbe ispunjeni, to jest da bi se moglo smatrati da dampinška marža odražava štetu koju je pretrpjela industrija Unije, iznos moguće buduće obveze mogao bi se utvrditi na razinu dampinške marže. Prema navodima iz pritužbe kojom se traži pokretanje antidampinškog ispitnog postupka, procjenjuje se da, za uvoz iz Tajvana, prosječna dampinška marža iznosi 15,1 %, a prosječna marža sniženja ciljnih cijena 20,7 %. Iznos moguće buduće obveze utvrđuje se na nižu od te dvije razine, odnosno na 15,1 % CIF vrijednosti uvoza predmetnog proizvoda.

               6.   OBRADA OSOBNIH PODATAKA

                     (31)

                     Osobni podaci prikupljeni u okviru ovog postupka evidentiranja obrađuju se u skladu s Uredbom (EU) 2018/1725 Europskog parlamenta i Vijeća (8),

               DONIJELA JE OVU UREDBU:

            Članak 1.
            U skladu s člankom 14. stavkom 5. Uredbe (EU) 2016/1036 carinskim tijelima nalaže se da poduzmu odgovarajuće mjere evidentiranja uvoza u Uniju plosnatih valjanih proizvoda od nehrđajućeg čelika, bili u kolutima ili ne (uključujući proizvode koji su odrezani na određenu dužinu i uske trake), samo toplo valjanih i dalje neobrađenih i isključujući proizvode, koji nisu u kolutima, širine 600 mm ili veće i debljine veće od 10 mm, trenutačno razvrstanih u oznake HS 7219 11, 7219 12, 7219 13, 7219 14, 7219 22, 7219 23, 7219 24, 7220 11 i 7220 12 i podrijetlom iz Narodne Republike Kine, Tajvana i Indonezije.
            Evidentiranje prestaje devet mjeseci od datuma stupanja na snagu ove Uredbe.
            Sve zainteresirane strane pozvane su da iznesu svoja stajališta u pisanom obliku, dostave popratne dokaze ili podnesu zahtjev za saslušanje u roku od 21 dana od datuma objave ove Uredbe.

            Članak 2.
            Ova Uredba stupa na snagu sljedećeg dana od dana objave u Službenom listu Europske unije.
            U cijelosti je obvezujuća i izravno se primjenjuje u svim državama članicama.

            Sastavljeno u Bruxellesu 23. siječnja 2020.

                  Za Komisiju

                  Predsjednica

               Ursula VON DER LEYEN

            (1)  SL L 176, 30.6.2016., str. 21.

            (2)  Obavijest o pokretanju antidampinškog postupka u vezi s uvozom određenih toplovaljanih limova i koluta od nehrđajućeg čelika podrijetlom iz Narodne Republike Kine, Tajvana i Indonezije (2019/C 269 I/01), SL C 269 I, 12.8.2019., str. 1.

            (3)  Obavijest o pokretanju antisubvencijskog postupka u vezi s uvozom određenih toplovaljanih limova i koluta od nehrđajućeg čelika podrijetlom iz Narodne Republike Kine i Indonezije (2019/C 342/09), SL C 342, 10.10.2019., str. 18.

            (4)  SL L 176, 30.6.2016., str. 55.

            (5)  Vidjeti presudu Općeg suda (drugo vijeće) od 8. svibnja 2019. u predmetu T-749/16, Stemcor protiv Europske komisije, t. 56.

            (*1)  Kolovoz 2019. – studeni 2019.
         Izvor: baza podataka Surveillance 2

            (6)  Presuda Općeg suda (drugo vijeće) od 8. svibnja 2019. u predmetu T-749/16, Stemcor protiv Europske komisije, t. 86.

            (7)  Provedbena uredba Komisije (EU) 2019/159 od 31. siječnja 2019. o uvođenju konačnih zaštitnih mjera protiv uvoza određenih proizvoda od čelika (SL L 31, 1.2.2019., str. 27.), kako je izmijenjena Provedbenom uredbom Komisije (EU) 2019/1590 od 26. rujna 2019. (SL L 248, 27.9.2019., str. 28.).

            (8)  Uredba (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (SL L 295, 21.11.2018., str. 39.).


title: Provedbena uredba Komisije (EU) 2020/148 оd 3. veljače 2020. o odobrenju robenidin hidroklorida (Robenz 66G) kao dodatka hrani za piliće za tov i izmjeni Uredbe (EZ) br. 1800/2004 (nositelj odobrenja Zoetis SA) (Tekst značajan za EGP)

text:
                  5.2.2020

                  HR

                  Službeni list Europske unije

                  L 33/1

         PROVEDBENA UREDBA KOMISIJE (EU) 2020/148
         оd 3. veljače 2020.
         o odobrenju robenidin hidroklorida (Robenz 66G) kao dodatka hrani za piliće za tov i izmjeni Uredbe (EZ) br. 1800/2004 (nositelj odobrenja Zoetis SA)
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1831/2003 Europskog parlamenta i Vijeća od 22. rujna 2003. o dodacima hrani za životinje (1), a posebno njezin članak 9. stavak 2.,
         budući da:

                     (1)

                     Uredbom (EZ) br. 1831/2003 predviđeno je odobravanje dodataka hrani za životinje te osnove i postupci za izdavanje odobrenja. Člankom 10. stavkom 2. te uredbe predviđa se ponovna procjena dodataka odobrenih u skladu s Direktivom Vijeća 70/524/EEZ (2).

                     (2)

                     Pripravak robenidin hidroklorida (Robenz 66G) odobren je u skladu s Direktivom 70/524/EEZ kao dodatak hrani za piliće za tov Uredbom Komisije (EZ) br. 1800/2004 (3). Taj je pripravak nakon toga unesen u registar dodataka hrani za životinje kao postojeći proizvod u skladu s člankom 10. stavkom 1. Uredbe (EZ) br. 1831/2003.

                     (3)

                     U skladu s člankom 10. stavkom 2. Uredbe (EZ) br. 1831/2003 u vezi s njezinim člankom 7. podnesen je zahtjev za ponovnu procjenu robenidin hidroklorida (Robenz 66G) kao dodatka hrani za piliće za tov. Podnositelj zahtjeva zatražio je da se taj dodatak razvrsta u kategoriju dodataka „kokcidiostatici i histomonostatici”. Uz zahtjev su priloženi podaci i dokumenti propisani člankom 7. stavkom 3. Uredbe (EZ) br. 1831/2003.

                     (4)

                     Europska agencija za sigurnost hrane (Agencija) u svojem je mišljenju od 24. siječnja 2019. (4) zaključila da robenidin hidroklorid (Robenz 66G) u predloženim uvjetima uporabe nema štetan učinak na zdravlje životinja, zdravlje ljudi ni na okoliš. Agencija smatra da taj dodatak može učinkovito kontrolirati kokcidiozu kod pilića za tov. Agencija smatra da postoji potreba za terenskim praćenjem Eimeria spp. nakon stavljanja na tržište, po mogućnosti u zadnjem dijelu razdoblja valjanosti odobrenja. Isto tako, potvrdila je izvješće o metodi analize dodatka hrani za životinje koje je dostavio referentni laboratorij osnovan Uredbom (EZ) br. 1831/2003.

                     (5)

                     Procjena robenidin hidroklorida (Robenz 66G) pokazuje da su ispunjeni uvjeti za odobrenje predviđeni člankom 5. Uredbe (EZ) br. 1831/2003. U skladu s tim trebalo bi odobriti uporabu tog pripravka kako je navedeno u Prilogu ovoj Uredbi.

                     (6)

                     S obzirom na rezultate te ponovne procjene Uredbu (EZ) br. 1800/2004 trebalo bi na odgovarajući način izmijeniti.

                     (7)

                     Budući da ne postoje sigurnosni razlozi zbog kojih bi izmjene uvjeta izdavanja odobrenja bilo potrebno odmah primjenjivati, primjereno je zainteresiranim stranama omogućiti prijelazno razdoblje kako bi se pripremile za ispunjavanje novih zahtjeva koji proizlaze iz odobrenja.

                     (8)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Pripravak naveden u Prilogu, koji pripada kategoriji dodataka „kokcidiostatici i histomonostatici”, odobrava se kao dodatak hrani za životinje u skladu s uvjetima utvrđenima u tom prilogu.

            Članak 2.
            Uredba (EZ) br. 1800/2004 mijenja se kako slijedi:

                        1.

                        članak 2. briše se;

                        2.

                        Prilog se briše.

            Članak 3.
            Pripravak naveden u Prilogu i hrana za životinje koja sadržava taj pripravak, a koji su proizvedeni i označeni prije 25. kolovoza 2020. u skladu s pravilima primjenjivima prije 25. veljače 2020., mogu se nastaviti stavljati na tržište i upotrebljavati dok se ne potroše postojeće zalihe.

            Članak 4.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 3. veljače 2020.

                  Za Komisiju

                  Predsjednica

               Ursula VON DER LEYEN

            (1)  SL L 268, 18.10.2003., str. 29.

            (2)  Direktiva Vijeća 70/524/EEZ od 23. studenoga 1970. o dodacima hrani za životinje (SL L 270, 14.12.1970., str. 1.).

            (3)  Uredba Komisije (EZ) br. 1800/2004 od 15. listopada 2004. o odobravanju na 10 godina dodatka hrani za životinje „Cycostat 66G”, koji pripada skupini „Kokcidiostatici i druge ljekovite tvari” (SL L 317, 16.10.2004., str. 37.).

            (4)  EFSA Journal 2019.; 17(3):5613.

            PRILOG

                           Identifikacijski broj dodatka

                           Naziv nositelja odobrenja

                           Dodatak (trgovački naziv)

                           Sastav, kemijska formula, opis

                           Vrsta ili kategorija životinje

                           Najviša dob

                           Najmanja količina

                           Najveća dopuštena količina

                           Ostale odredbe

                           Datum isteka važenja odobrenja

                           Najveća dopuštena količina rezidua (NKD) u relevantnoj hrani životinjskog podrijetla

                           mg aktivne tvari po kg potpune krmne smjese s udjelom vlage od 12 %

                           Kategorija dodataka: kokcidiostatici i histomonostatici

                        5a758

                        Zoetis SA

                        Robenidin
                        hidroklorid
                        (Robenz 66G)

                        Sastav dodatka:
                        Robenidin hidroklorid: 66 g/kg
                        Lignosulfonat: 40 g/kg
                        Kalcijev sulfat dihidrat: 894 g/kg

                        Pilići za tov

                        –

                        36

                        36

                                    1.

                                    Uporaba dodatka zabranjena je najmanje pet dana prije klanja.

                                    2.

                                    Dodatak se u krmnu smjesu unosi u obliku premiksa.

                                    3.

                                    Dodatak se ne smije miješati s drugim kokcidiostaticima.

                                    4.

                                    Programe praćenja nakon stavljanja na tržište provodi nositelj odobrenja za: otpornost na bakterije i na Eimeria spp.

                                    5.

                                    Za korisnike dodatka i premiksâ subjekti koji posluju s hranom za životinje dužni su utvrditi operativne postupke i organizacijske mjere radi uklanjanja mogućih rizika koji proizlaze iz njihove uporabe. Ako se rizici s pomoću tih postupaka i mjera ne mogu otkloniti ili smanjiti na najmanju moguću mjeru, pri uporabi dodatka i premiksâ mora se nositi osobna zaštitna oprema.

                        25. veljače 2030.

                        800 μg robenidin hidroklorida/kg mokrih jetara.
                        350 μg robenidin hidroklorida/kg mokrog bubrega.
                        200 μg robenidin hidroklorida/kg mokrog mišića.
                        1 300 μg robenidin hidroklorida/kg mokre kože/masti.

                           Aktivna tvar:
                        Robenidin hidroklorid, C15H13Cl2N5
                           .HCl,
                        1,3-bis[(p-klorobenziliden) amino]-
                        gvanidin hidroklorid (97 %)
                        CAS broj: 25875-50-7,
                        Povezane nečistoće:

                                    —

                                    N,N’,N”-tris[(p-klorobenziliden) amino]gvanidin (TRIS) ≤ 0,5 %

                                    —

                                    bis-(4-klorobenziliden)hidrazin (AZIN) ≤ 0,5 %

                                    —

                                    nepoznate nečistoće ≤ 1 % (pojedinačne nepoznate nečistoće ≤ 0,2 %)

                           Analitička metoda
                            (1)

                        Za kvantifikaciju robenidin hidroklorida u dodatku hrani za životinje i premiksima: tekućinska kromatografija visoke djelotvornosti s ultraljubičastom detekcijom (HPLC-UV)
                        Za kvantifikaciju robenidin hidroklorida u hrani za životinje: tekućinska kromatografija visoke djelotvornosti s ultraljubičastom detekcijom (HPLC-UV) – Uredba Komisije (EZ) br. 152/2009
                        Za kvantifikaciju robenidin hidroklorida u tkivima: vezani sustav reverzno-fazne tekućinske kromatografije visoke djelotvornosti i spektrometra masa s trostrukim kvadropolom (RP-HPLC-MS/MS) ili bilo koja ekvivalentna metoda u skladu sa zahtjevima Odluke Komisije 2002/657/EZ.

               (1)  Podaci o analitičkim metodama dostupni su na sljedećoj adresi referentnog laboratorija: https://ec.europa.eu/jrc/en/eurl/feed-additives/evaluation-reports


title: Provedbena Uredba Komisije (EU) 2020/149 оd 4. veljače 2020. o produljenju odobrenja Saccharomyces cerevisiae CNCM I-1077 kao dodatka hrani za janjad i konje, i stavljanju izvan snage uredaba (EZ) br. 1293/2008 i (EZ) br. 910/2009 (nositelj odobrenja Danstar Ferment AG, kojeg u Uniji zastupa Lallemand SAS) (Tekst značajan za EGP)

text:
                  5.2.2020

                  HR

                  Službeni list Europske unije

                  L 33/5

         PROVEDBENA UREDBA KOMISIJE (EU) 2020/149
         оd 4. veljače 2020.
         o produljenju odobrenja Saccharomyces cerevisiae CNCM I-1077 kao dodatka hrani za janjad i konje, i stavljanju izvan snage uredaba (EZ) br. 1293/2008 i (EZ) br. 910/2009 (nositelj odobrenja Danstar Ferment AG, kojeg u Uniji zastupa Lallemand SAS)
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1831/2003 Europskog parlamenta i Vijeća od 22. rujna 2003. o dodacima hrani za životinje (1), a posebno njezin članak 9. stavak 2.,
         budući da:

                     (1)

                     Uredbom (EZ) br. 1831/2003 predviđeno je odobravanje dodataka hrani za životinje te osnove i postupci za izdavanje i produljenje takvog odobrenja.

                     (2)

                        Saccharomyces cerevisiae CNCM I-1077 odobren je na 10 godina kao dodatak hrani za janjad Uredbom Komisije (EZ) br. 1293/2008 (2) i kao dodatak hrani za konje Uredbom Komisije (EZ) br. 910/2009 (3).

                     (3)

                     Nositelj navedenog odobrenja podnio je zahtjev za produljenje odobrenja Saccharomyces cerevisiae CNCM I-1077 kao dodatka hrani za janjad i konje, u kojem se traži da se taj dodatak razvrsta u kategoriju dodataka „zootehnički dodaci”. Uz zahtjev su priloženi podaci i dokumenti propisani člankom 14. stavkom 2. Uredbe (EZ) br. 1831/2003.

                     (4)

                     Europska agencija za sigurnost hrane („Agencija”) u svojem je mišljenju od 26. veljače 2019. (4) zaključila da je podnositelj zahtjeva dostavio podatke kojima se dokazuje da dodatak ispunjuje uvjete za odobrenje. Agencija je zaključila da je Saccharomyces cerevisiae CNCM I-1077 i dalje siguran u odobrenim uvjetima uporabe za ciljne životinje, potrošače, korisnike i okoliš. Zaključila je i da se smatra da taj dodatak nadražuje oči. Stoga Komisija smatra da bi trebalo poduzeti odgovarajuće mjere zaštite kako bi se spriječili štetni učinci na zdravlje ljudi, ponajprije na zdravlje korisnikâ tog dodatka.

                     (5)

                     Procjena Saccharomyces cerevisiae CNCM I-1077 pokazuje da su ispunjeni uvjeti za odobrenje predviđeni člankom 5. Uredbe (EZ) br. 1831/2003. U skladu s tim trebalo bi produljiti odobrenje tog dodatka kako je navedeno u Prilogu ovoj Uredbi.

                     (6)

                     S obzirom na to da se produljuje odobrenje Saccharomyces cerevisiae CNCM I-1077 kao dodatka hrani za životinje u skladu s uvjetima iz Priloga ovoj Uredbi, uredbe (EZ) br. 1293/2008 i (EZ) br. 910/2009 trebalo bi staviti izvan snage.

                     (7)

                     Budući da ne postoje sigurnosni razlozi zbog kojih bi bilo potrebno odmah primjenjivati izmjene uvedene ovom Uredbom, primjereno je osigurati prijelazno razdoblje tijekom kojeg se postojeće zalihe pripravka od Saccharomyces cerevisiae CNCM I-1077, koje su u skladu s odredbama koje se primjenjuju prije datuma stupanja na snagu ove Uredbe, mogu nastaviti stavljati na tržište i upotrebljavati do njihova isteka.

                     (8)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Odobrenje dodatka navedenog u Prilogu, koji pripada kategoriji dodataka „zootehnički dodaci” i funkcionalnoj skupini „stabilizatori crijevne flore” za janjad te funkcionalnoj skupini „tvari za poticanje probavljivosti” za konje, produljuje se podložno uvjetima utvrđenima u tom prilogu.

            Članak 2.
            Uredbe (EZ) br. 1293/2008 i (EZ) br. 910/2009 stavljaju se izvan snage.

            Članak 3.

               Saccharomyces cerevisiae CNCM I-1077, kako je utvrđeno u Uredbi (EZ) 910/2009, premiksi i krmne smjese koji sadržavaju tu tvar, a koji su proizvedeni i označeni prije 25. veljače 2020. u skladu s pravilima primjenjivima prije 25. veljače 2020., mogu se nastaviti stavljati na tržište i upotrebljavati dok se ne potroše postojeće zalihe.

            Članak 4.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 4. veljače 2020.

                  Za Komisiju

                  Predsjednica

               Ursula VON DER LEYEN

            (1)  SL L 268, 18.10.2003., str. 29.

            (2)  Uredba Komisije (EZ) br. 1293/2008 od 18. prosinca 2008. o odobrenju novog korištenja Saccharomyces cerevisiae CNCM I-1077 (Levucell SC20 i Levucell SC10 ME) kao dodatka hrani za životinje (SL L 340, 19.12.2008., str. 38.).

            (3)  Uredba Komisije (EZ) br. 910/2009 od 29. rujna 2009. o odobrenju novog korištenja pripravka Saccharomyces cerevisiae CNCM I-1077 kao dodatka hrani za konje (nositelj odobrenja Danstar Ferment AG, kojeg u Uniji zastupa Lallemand SAS) (SL L 257, 30.9.2009., str. 7.).

            (4)  EFSA Journal 2019.; 17(3):5639.

            PRILOG

                        Identifikacijski broj dodatka

                        Naziv nositelja odobrenja

                        Dodatak

                        Sastav, kemijska formula, opis, analitička metoda

                        Vrsta ili kategorija životinje

                        Najviša dob

                        Najmanja količina

                        Najveća dopuštena količina

                        Ostale odredbe

                        Datum isteka važenja odobrenja

                        CFU/kg potpune krmne smjese s udjelom vlage od 12 %

                           Kategorija zootehničkih dodataka. Funkcionalna skupina: tvari za poticanje probavljivosti

                        4b1711

                        Danstar Ferment AG, kojeg zastupa Lallemand SAS

                           Saccharomyces cerevisiae CNCM I-1077

                           Sastav dodatka

                        Pripravak od Saccharomyces cerevisiae CNCM I-1077 koji sadržava najmanje:

                                    —

                                    1 × 1010 CFU/g dodatka (presvučeni oblik),

                                    —

                                    2 × 1010 CFU/g dodatka (nepresvučeni oblik),

                           Karakteristike aktivne tvari

                        Žive stanice Saccharomyces cerevisiae CNCM I-1077

                           Analitička metoda
                            (1)

                        Određivanje brojnosti: metoda izlijevanja podloge uz uporabu agara s ekstraktom kvasca, dekstrozom i kloramfenikolom (EN15789:2009)
                        Identifikacija: metoda lančane reakcije polimerazom (PCR) CEN/TS 15790:2008.

                        Konji

                        –

                        3,0 × 109

                        –

                                    1.

                                    U uputama za uporabu dodatka i premiksa potrebno je navesti uvjete skladištenja i stabilnost pri toplinskoj obradi.

                                    2.

                                    Za korisnike dodatka i premiksâ subjekti koji posluju s hranom za životinje utvrđuju operativne postupke i organizacijske mjere za uklanjanje mogućih rizika koji proizlaze iz njihove uporabe. Ako se tim postupcima i mjerama rizici ne mogu ukloniti ili smanjiti na najmanju moguću mjeru, pri uporabi dodatka i premiksâ potrebno je nositi osobnu zaštitnu opremu, uključujući zaštitu za oči.

                        25.2.2030.

                           Kategorija zootehničkih dodataka. Funkcionalna skupina: stabilizatori crijevne flore

                        4b1711

                        Danstar Ferment AG, kojeg zastupa Lallemand SAS

                           Saccharomyces cerevisiae CNCM I-1077

                           Sastav dodatka

                        Pripravak od Saccharomyces cerevisiae CNCM I-1077 koji sadržava najmanje:

                                    —

                                    1 × 1010 CFU/g dodatka (presvučeni oblik),

                                    —

                                    2 × 1010 CFU/g dodatka (nepresvučeni oblik),

                           Karakteristike aktivne tvari

                        Žive stanice Saccharomyces cerevisiae CNCM I-1077

                           Analitička metoda
                            (1)

                        Određivanje brojnosti: metoda izlijevanja podloge uz uporabu agara s ekstraktom kvasca, dekstrozom i kloramfenikolom (EN15789:2009)
                        Identifikacija: metoda lančane reakcije polimerazom (PCR) CEN/TS 15790:2008.

                        Janjad

                        –

                        3,0 × 109

                                    1.

                                    U uputama za uporabu dodatka i premiksa potrebno je navesti uvjete skladištenja i stabilnost pri toplinskoj obradi.

                                    2.

                                    Za korisnike dodatka i premiksâ subjekti koji posluju s hranom za životinje utvrđuju operativne postupke i organizacijske mjere za uklanjanje mogućih rizika koji proizlaze iz njihove uporabe. Ako se tim postupcima i mjerama rizici ne mogu ukloniti ili smanjiti na najmanju moguću mjeru, pri uporabi dodatka i premiksâ potrebno je nositi osobnu zaštitnu opremu, uključujući zaštitu za oči.

                        25.2.2030.

               (1)  Podaci o analitičkim metodama dostupni su na sljedećoj adresi referentnog laboratorija: https://ec.europa.eu/jrc/en/eurl/feed-additives/evaluation-reports


title: Provedbena Uredba Komisije (EU) 2020/151 оd 4. veljače 2020. o odobrenju Pediococcus acidilactici CNCM I-4622 kao dodatka hrani za sve vrste svinja za tov i rasplod, osim krmača, sve vrste ptica, sve vrste riba i sve rakove, te o stavljanju izvan snage uredbi (EZ) br. 911/2009, (EU) br. 1120/2010 i (EU) br. 212/2011 te provedbenih uredbi (EU) br. 95/2013, (EU) br. 413/2013 i (EU) 2017/2299 (nositelj odobrenja Danstar Ferment AG kojeg u Uniji zastupa Lallemand SAS) (Tekst značajan za EGP)

text:
                  5.2.2020

                  HR

                  Službeni list Europske unije

                  L 33/12

         PROVEDBENA UREDBA KOMISIJE (EU) 2020/151
         оd 4. veljače 2020.
         o odobrenju Pediococcus acidilactici CNCM I-4622 kao dodatka hrani za sve vrste svinja za tov i rasplod, osim krmača, sve vrste ptica, sve vrste riba i sve rakove, te o stavljanju izvan snage uredbi (EZ) br. 911/2009, (EU) br. 1120/2010 i (EU) br. 212/2011 te provedbenih uredbi (EU) br. 95/2013, (EU) br. 413/2013 i (EU) 2017/2299 (nositelj odobrenja Danstar Ferment AG kojeg u Uniji zastupa Lallemand SAS)
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1831/2003 Europskog parlamenta i Vijeća od 22. rujna 2003. o dodacima hrani za životinje (1), a posebno njezin članak 9. stavak 2.,
         budući da:

                     (1)

                     Uredbom (EZ) br. 1831/2003 predviđeno je odobravanje dodataka hrani za životinje te osnove i postupci za izdavanje i produljenje takvog odobrenja.

                     (2)

                        Pediococcus acidilactici CNCM I-4622 (prethodno Pediococcus acidilactici CNCM MA 18/5M) odobren je na deset godina kao dodatak hrani za salmonide i kozice Uredbom Komisije (EZ) br. 911/2009 (2), za odbijenu prasad Uredbom Komisije (EU) br. 1120/2010 (3), za kokoši nesilice Uredbom Komisije (EU) br. 212/2011 (4), za sve ribe osim salmonida Provedbenom uredbom Komisije (EU) br. 95/2013 (5), za odbijenu prasad, svinje za tov, kokoši nesilice i piliće za tov Provedbenom uredbom Komisije (EU) br. 413/2013 (6), za svinje za tov, manje značajne vrste svinja (odbijenu prasad i za tov), piliće za tov, manje značajne vrste peradi za tov i manje značajne vrste peradi za nesenje Provedbenom uredbom Komisije (EU) br. 2017/2299 (7).

                     (3)

                     U skladu s člankom 14. Uredbe (EZ) br. 1831/2003, u vezi s njezinim člankom 7., nositelj odobrenja za Pediococcus acidilactici CNCM I-4622 kao dodatak hrani za životinje podnio je zahtjev za produljenje odobrenja za piliće za tov, manje značajne vrste ptica za tov, kokoši nesilice, manje značajne vrste ptica za nesenje, odbijenu prasad, svinje za tov, manje značajne vrste svinja (odbijene) i za tov, sve ribe i kozice, te za novo odobrenje za piliće uzgajane za nesenje i za rasplod, za ukrasne ptice i druge ptice koje se ne koriste za proizvodnju hrane, za purane za tov, za purane uzgajane za rasplod, za purane za rasplod, za piliće za rasplod i povezane manje značajne vrste peradi, druge ukrasne ptice i ptice koje se ne koriste za proizvodnju hrane, za prasad i povezane manje značajne vrste svinja, za sve rakove, u kojem se traži da se taj dodatak uvrsti u kategoriju dodataka „zootehnički dodaci”. Uz navedeni zahtjev priloženi su podaci i dokumenti propisani člankom 7. stavkom 3. i člankom 14. stavkom 2. te uredbe.

                     (4)

                     Europska agencija za sigurnost hrane („Agencija”) u svojim je mišljenjima od 2. travnja 2019. (8) zaključila da je podnositelj zahtjeva dostavio podatke kojima se dokazuje da dodatak ispunjuje uvjete odobrenja. Agencija je potvrdila svoje prethodne zaključke da se Pediococcus acidilactici CNCM I-4622 smatra sigurnim za ciljnu vrstu, potrošače proizvoda dobivenih od životinja koje se hrane dodatkom i okoliš. Zaključila je i da postoji mogućnost da korisnici budu izloženi udisanjem te da se ne može donijeti zaključak o mogućoj iritaciji kože i očiju i o izazivanju preosjetljivosti kože. Stoga Komisija smatra da bi trebalo poduzeti odgovarajuće mjere zaštite kako bi se spriječili štetni učinci na zdravlje ljudi, ponajprije na zdravlje korisnikâ tog dodatka. Zaključila je i da je dodatak učinkovit za piliće uzgajane za nesenje, piliće uzgajane za rasplod, piliće za rasplod, purane i manje značajne vrste ptica uzgajane za nesenje/rasplod i za rasplod, za prasad i manje značajne vrste svinja za rasplod i za tov te za sve rakove.

                     (5)

                     Procjena Pediococcus acidilactici CNCM I-4622 pokazuje da su ispunjeni uvjeti za odobrenje predviđeni člankom 5. Uredbe (EZ) br. 1831/2003. U skladu s tim trebalo bi produljiti odobrenje tog dodatka kako je navedeno u Prilogu ovoj Uredbi.

                     (6)

                     S obzirom na to da se produljuje odobrenje za Pediococcus acidilactici CNCM I-4622 kao dodatka hrani za životinje u skladu s uvjetima iz Priloga ovoj Uredbi, uredbe (EZ) br. 911/2009, (EU) br. 1120/2010 i (EU) br. 212/2011 te provedbene uredbe (EU) br. 95/2013, (EU) br. 413/2013 i (EU) 2017/2299 trebalo bi staviti izvan snage.

                     (7)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Odobrenje dodatka navedenog u Prilogu, koji pripada kategoriji dodataka „zootehnički dodaci” i funkcionalnoj skupini „stabilizatori crijevne flore” za sve vrste svinja za tov i za rasplod, osim krmača, i sve ptice, te funkcionalnoj skupini „ostali zootehnički dodaci” za sve ribe i sve rakove, produljuje se podložno uvjetima utvrđenima u tom prilogu.

            Članak 2.
            Uredbe (EZ) br. 911/2009, (EU) br. 1120/2010 i (EU) br. 212/2011 te provedbene uredbe (EU) br. 95/2013, (EU) br. 413/2013 i (EU) 2017/2299 stavljaju se izvan snage.

            Članak 3.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 4. veljače 2020.

                  Za Komisiju

                  Predsjednica

               Ursula VON DER LEYEN

            (1)  SL L 268, 18.10.2003., str. 29.

            (2)  Uredba Komisije (EZ) br. 911/2009 od 29. rujna 2009. o odobrenju novog korištenja pripravka Pediococcus acidilactici CNCM MA 18/5M kao dodatka hrani za životinje za salmonide i kozice (nositelj odobrenja Danstar Ferment AG) (SL L 257, 30.9.2009., str. 10.).

            (3)  Uredba Komisije (EU) br. 1120/2010 od 2. prosinca 2010. o odobrenju Pediococcus acidilactici CNCM MA 18/5M kao dodatka hrani za životinje za odbijenu prasad (nositelj odobrenja Danstar Ferment AG) (SL L 317, 3.12.2010., str. 12.).

            (4)  Uredba Komisije (EU) br. 212/2011 od 3. ožujka 2011. o odobrenju Pediococcus acidilactici CNCM MA 18/5M kao dodatka hrani za životinje za nesilice (nositelj odobrenja Danstar Ferment AG) (SL L 59, 4.3.2011., str. 1.).

            (5)  Provedbena uredba Komisije (EU) br. 95/2013 od 1. veljače 2013. o odobrenju pripravka Pediococcus acidilactici CNCM MA 18/5M kao dodatka hrani za životinje za sve ribe osim salmonida (nositelj odobrenja Danstar Ferment AG) (SL L 33, 2.2.2013., str. 19.).

            (6)  Provedbena uredba Komisije (EU) br. 413/2013 od 6. svibnja 2013. o odobrenju pripravka Pediococcus acidilactici CNCM MA 18/5M kao dodatka hrani za životinje za uporabu u vodi za piće za odbijenu prasad, svinje za tov, kokoši nesilice i piliće za tov (nositelj odobrenja Danstar Ferment AG) (SL L 125, 7.5.2013., str. 1.).

            (7)  Provedbena uredba Komisije (EU) 2017/2299 оd 12. prosinca 2017. o odobrenju pripravka Pediococcus acidilactici CNCM MA 18/5M kao dodatka hrani za svinje za tov, manje značajne vrste svinja (odbijene i za tov), piliće za tov te manje značajne vrste peradi za tov i za nesenje, o odobrenju tog dodatka hrani za životinje za uporabu u vodi za piće te o izmjeni uredaba (EZ) br. 2036/2005, (EZ) br. 1200/2005 i Provedbene uredbe (EU) br. 413/2013 (nositelj odobrenja Danstar Ferment AG, kojeg zastupa Lallemand SAS) (SL L 329, 13.12.2017., str. 33.).

            (8)  EFSA Journal 2019.;17(4):5691. i EFSA Journal 2019.;17(5):5690.

            PRILOG

                        Identifikacijski broj dodatka

                        Naziv nositelja odobrenja

                        Dodatak

                        Sastav, kemijska formula, opis, analitička metoda

                        Vrsta ili kategorija životinje

                        Najviša dob

                        Najmanja količina

                        Najveća dopuštena količina

                        Najmanja količina

                        Najveća dopuštena količina

                        Ostale odredbe

                        Datum isteka važenja odobrenja

                        CFU/kg potpune krmne smjese s udjelom vlage od 12 %

                        CFU/l vode za piće

                           Kategorija zootehničkih dodataka. Funkcionalna skupina: stabilizatori crijevne flore

                        4d1712

                        Danstar Ferment AG, kojeg u Uniji zastupa Lallemand SAS

                           Pediococcus acidilactici CNCM I-4622

                           Sastav dodatka

                        Pripravak od Pediococcus acidilactici CNCM I-4622
                        koji sadržava najmanje 1 × 1010 CFU/g
                        Kruti nepresvučeni i presvučeni oblik

                        Sve vrste svinja za tov i za rasplod, osim krmača

                        –

                        1 x 109

                        –

                        5 x 108

                        –

                                    1.

                                    U uputama za uporabu dodatka i premiksâ moraju se navesti uvjeti skladištenja i stabilnost pri toplinskoj obradi.

                                    2.

                                    Za uporabu dodatka u vodi za piće mora se osigurati homogeno raspršenje dodatka.

                                    3.

                                    Za korisnike dodatka i premiksâ subjekti koji posluju s hranom za životinje utvrđuju operativne postupke i organizacijske mjere za uklanjanje mogućih rizika koji proizlaze iz njihove uporabe. Ako se rizici s pomoću tih postupaka i mjera ne mogu otkloniti ili smanjiti na najmanju moguću mjeru, pri uporabi dodatka i premiksâ mora se nositi osobna zaštitna oprema.

                        25. veljače 2030.

                           Karakteristike aktivne tvari:

                        Žive stanice Pediococcus acidilactici CNCM I-4622

                        Sve vrste ptica

                           Analitička metoda
                            (1)

                        Određivanje brojnosti aktivne tvari u dodatku hrani za životinje, premiksima, krmnim smjesama i vodi: metoda razmazivanja
                        na MRS agaru (EN 15786: 2009).
                        Identifikacija: metoda gel-elektroforeze u pulsirajućem polju (PFGE).

                           Kategorija zootehničkih dodataka. Funkcionalna skupina: ostali zootehnički dodaci (povoljno utječu na rast).

                        4d1712

                        Danstar Ferment AG, kojeg u Uniji zastupa Lallemand SAS

                           Pediococcus acidilactici CNCM I-4622

                           Sastav dodatka

                        Pripravak od Pediococcus acidilactici CNCM MA I-4622 koji sadržava najmanje 1 × 1010 CFU/g

                        Sve vrste riba

                        –

                        1 x 109

                        –

                        –

                                    1.

                                    U uputama za uporabu dodatka i premiksâ moraju se navesti uvjeti skladištenja i stabilnost pri toplinskoj obradi.

                                    2.

                                    Dodatak se upotrebljava samo u krutoj hrani za životinje.

                                    3.

                                    Za korisnike dodatka i premiksâ subjekti koji posluju s hranom za životinje utvrđuju operativne postupke i organizacijske mjere za uklanjanje mogućih rizika koji proizlaze iz njihove uporabe. Ako se rizici s pomoću tih postupaka i mjera ne mogu otkloniti ili smanjiti na najmanju moguću mjeru, pri uporabi dodatka i premiksâ mora se nositi osobna zaštitna oprema.

                           Karakteristike aktivne tvari:

                        Žive stanice Pediococcus acidilactici CNCM I-4622

                        Svi rakovi

                           Analitička metoda

                        Određivanje brojnosti aktivne tvari u dodatku hrani za životinje, premiksima, krmnim smjesama i vodi:
                        Identifikacija: metoda gel-elektroforeze u pulsirajućem polju (PFGE).
                        metoda razmazivanja na MRS agaru (EN 15786: 2009).

               (1)  Podaci o analitičkim metodama dostupni su na sljedećoj adresi referentnog laboratorija: https://ec.europa.eu/jrc/en/eurl/feed-additives/evaluation-reports


title: Provedbena uredba Komisije (EU) 2020/259 оd 25. veljače 2020. o 310. izmjeni Uredbe Vijeća (EZ) br. 881/2002 o uvođenju određenih posebnih mjera ograničavanja protiv određenih osoba i subjekata povezanih s organizacijama ISIL-om (Da'esh) i Al-Qaidom

text:
                  26.2.2020

                  HR

                  Službeni list Europske unije

                  L 54/29

         PROVEDBENA UREDBA KOMISIJE (EU) 2020/259
         оd 25. veljače 2020.
         o 310. izmjeni Uredbe Vijeća (EZ) br. 881/2002 o uvođenju određenih posebnih mjera ograničavanja protiv određenih osoba i subjekata povezanih s organizacijama ISIL-om (Da'esh) i Al-Qaidom
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EZ) br. 881/2002 od 27. svibnja 2002. o uvođenju određenih posebnih mjera ograničavanja protiv određenih osoba i subjekata povezanih s organizacijama ISIL-om (Da'esh) i Al-Qaidom (1), a posebno njezin članak 7. stavak 1. točku (a) i članak 7.a stavak 5.,
         budući da:

                     (1)

                     U Prilogu I. Uredbi (EZ) br. 881/2002 navode se osobe, skupine i subjekti na koje se odnosi zamrzavanje financijskih sredstava i gospodarskih izvora na temelju te uredbe.

                     (2)

                     Odbor za sankcije Vijeća sigurnosti Ujedinjenih naroda odlučio je 18. veljače 2020. izbrisati dva unosa s popisa osoba, skupina i subjekata na koje bi se trebalo primjenjivati zamrzavanje financijskih sredstava i gospodarskih izvora.

                     (3)

                     Prilog I. Uredbi (EZ) br. 881/2002 trebalo bi stoga na odgovarajući način izmijeniti,

               DONIJELA JE OVU UREDBU:

            Članak 1.
            Prilog I. Uredbi (EZ) br. 881/2002 mijenja se u skladu s Prilogom ovoj Uredbi.

            Članak 2.
            Ova Uredba stupa na snagu sljedećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 25. veljače 2020.

                  Za Komisiju

                  U ime predsjednice,

                  Vršitelj dužnosti glavnog direktora

                  Glavna uprava za financijsku stabilnost, financijske usluge i uniju tržišta kapitala

            (1)  SL L 139, 29.5.2002., str. 9.

            PRILOG
            U Prilogu I. Uredbi (EZ) br. 881/2002 brišu se sljedeći unosi pod naslovom „Fizičke osobe”:

                        1.

                        „Al-Mokhtar Ben Mohamed Ben Al-Mokhtar Bouchoucha (alias Bushusha, Mokhtar). Adresa: Via Milano 38, Spinadesco (CR), Italija. Datum rođenja: 13.10.1969. Mjesto rođenja: Tunis, Tunis. Državljanstvo: Tunisko. Broj putovnice: K754050 (tuniska putovnica izdana 26.5.1999., istekla 25.5.2004.). Nacionalni identifikacijski broj: 04756904 izdan 14.9.1984. Druge informacije: (a) talijanska porezna oznaka: BCHMHT69R13Z352T, (b) Ime majke: Hedia Bannour. Datum uvrštenja na popis iz članka 2.a stavka 4. točke (b): 24.4.2002.”

                        2.

                        „Imad Ben Bechir Ben Hamda Al-Jammali. Adresa: 4 Al-Habib Thamir Street, Manzal Tmim, Nabul, Tunis (kućna adresa). Datum rođenja: 25.1.1968. Mjesto rođenja: Menzel Temime, Tunis. Državljanstvo: Tunisko. Broj putovnice: (a) K693812 (tuniska putovnica izdana 23.4.1999, istekla 22.4.2004), (b) 01846592 (nacionalni identifikacijski broj). Druge informacije: (a) talijanska porezna oznaka: JMM MDI 68A25 Z352D; (b) Ime majke: Jamilah. Datum uvrštenja na popis u skladu s člankom 7.d stavkom 2. točkom (i): 23.6.2004.”